87/2018. (IX. 05.) OBT határozat
a Juhász Andor-díj alapításáról és adományozásáról
Az Országos Bírói Tanács kifejezve az Országos Igazságszolgáltatási Tanács által Juhász Andornak, a Magyar Királyi Kúria közmegbecsüléssel övezett elnökének emlékére, illetve a kiemelkedő igazságszolgáltatási tevékenység elismerésére alapított Juhász Andor-díj egyedülálló jelentőségét, a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. § (1) bekezdés a) pontjában írt felhatalmazás alapján a következő alapító és adományozásról szóló rendelkezéseket adja ki:
Általános rendelkezések
1. § A Juhász Andor-díjat (a továbbiakban: díj) az Országos Bírói Tanács (a továbbiakban: OBT) adományozza, amelyről határozatot hoz.
2. § (1) Az alapító rendelkezések hatálya a szolgálati viszonyban álló és nyugalmazott bírákra, igazságügyi alkalmazottakra, valamint az igazságügyi alkalmazottak szolgálati jogviszonyáról szóló 1997. évi LXVIII. törvény 1. § (2) és (3) bekezdésében meghatározott dolgozókra (a továbbiakban: díjazott) terjed ki.
(2) A díj az (1) bekezdésben meghatározott elhunyt személyek részére posztumusz is adományozható.
A díj fokozatai
3. § (1) A díj arany, ezüst és bronz fokozatú.
(2) A díj arany fokozata bírónak adományozható, aki példamutató életpályája, illetve hosszú időn át végzett kiváló ítélkező, vagy a bírósági igazgatásban kifejtett kimagasló tevékenysége alapján közmegbecsülést szerzett és arra érdemes.
(3) A díj ezüst fokozata
- bírónak, a bírósági szolgálatban végzett kimagasló szakmai vagy igazgatási tevékenységéért,
- igazságügyi alkalmazottnak példamutató életpályája elismeréseként
adományozható.
(4) A díj bronz fokozata igazságügyi alkalmazottnak adományozható, a bírósági szolgálatban hosszú időn át végzett példamutató szakmai tevékenység elismeréseként.
4. § (1) A díj arany fokozata egy 42,5 mm átmérőjű kerek, aranyozott ezüst érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj arany fokozata” felirattal.
(2) A díj ezüst fokozata egy 42,5 mm átmérőjű kerek, ezüst érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj ezüst fokozata” felirattal.
(3) A díj bronz fokozata egy 42,5 mm átmérőjű kerek bronz érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj bronz fokozata” felirattal.
A díjak száma
5. § (1) A díj arany fokozatából évente legfeljebb tíz, az ezüst fokozatából évente legfeljebb tizenöt, a bronz fokozatából évente legfeljebb húsz adományozható.
(2) Az OBT - különösen indokolt esetben - bármelyik fokozatban megemelheti eggyel az adott évben adományozott díjak számát.
Javaslattétel a díj adományozására
6. § (1) A díj adományozására
a) a Kúria elnöke és az OBT választott tagja a bírák és igazságügyi alkalmazottak, illetve a nyugalmazott bírák és nyugalmazott igazságügyi alkalmazottak esetében,
b) az OBH elnöke a kinevezési jogkörébe tartozó bírósági vezető, valamint az OBH-ba beosztott bíró és igazságügyi alkalmazott esetében,
c) az igazságügyi miniszter az Igazságügyi Minisztériumba beosztott bíró esetében,
d) az ítélőtábla elnöke az ítélőtábla bírája és igazságügyi alkalmazottja esetében,
e) a törvényszék elnöke a törvényszék, a járásbíróság, valamint a közigazgatási és munkaügyi bíróság bírája, illetve igazságügyi alkalmazottja esetében
tehet javaslatot.
(2) Bíró esetében - az OBH-ba és az Igazságügyi Minisztériumba beosztott bíró kivételével - a javaslatot az érintett bíró szakága szerinti kollégium, illetve a szolgálati helye szerinti bírói tanács, az (1) bekezdés b) pontban meghatározott javaslatot a bírói tanács véleményezi.
(3) A díj adományozására irányuló, indokolással ellátott javaslatot minden év január 31. napjáig kell az OBT-nek megküldeni az OBT Iroda útján. A javaslathoz csatolni kell a testületi véleménynyilvánításról szóló jegyzőkönyveket.
A díj adományozása
7. § (1) Az OBT jogosult a javaslatnál alacsonyabb fokozatú díj adományozására, a 3. § (2)-(4) bekezdésben meghatározott feltételek figyelembevételével.
(2) Nem adományozható a díj annak, aki fegyelmi büntetés hatálya alatt áll.
A díj átadása
8. § (1) A díjat az OBT elnöke a Bíróságok Napja alkalmából rendezett központi ünnepi rendezvényen adja át a díjazottaknak, melynek a megszervezéséről minden év március 31. napjáig hoz határozatot.
(2) A díjazott távolléte esetén a díj méltó körülmények közötti átadásáról az OBT elnöke gondoskodik.
(3) A posztumusz díjat az OBT elnöke a díjazott hozzátartozójának adja át.
(4) A díj arany fokozatát sötétzöld, az ezüst fokozatát sötétkék, míg a bronz fokozatát bordó bársony borítású díszdobozban kell elhelyezni, mellyel együtt át kell adni az OBT által kiállított, az adományozás tényét tanúsító díszokiratot is.
A díjjal járó jutalom
9. § (1) A díjazott jutalomban részesül.
(2) A jutalom összege
a) a díj arany fokozata esetén a legalacsonyabb bírói alapilletmény háromszorosa,
b) a díj ezüst fokozata esetén a legalacsonyabb bírói alapilletmény kétszerese,
c) a díj bronz fokozata esetén a legalacsonyabb bírói alapilletménynek megfelelő összeg.
A díj visszavonása
10. § (1) Vissza kell vonni a díjat attól, aki arra méltatlanná válik.
(2) Méltatlannak kell tekinteni azt a díjazottat, akit a bíróság bűncselekmény miatt jogerősen szabadságvesztésre, közérdekű munkára ítélt, a közügyektől eltiltott, illetve akinek szolgálati viszonya vagy közalkalmazotti jogviszonya jogerős fegyelmi büntetésként felmentéssel vagy hivatalvesztéssel szűnt meg.
(3) A díj visszavonását, az annak alapjául szolgáló tények megjelölésével, a javaslattételre jogosult kezdeményezheti, amelyről az OBT határoz.
A díjjal kapcsolatos közzététel
11. § A díj adományozásáról az átadását követően, illetve visszavonásáról szóló határozatot az OBT honlapján és a Bírósági Közlönyben közzé kell tenni.
Záró rendelkezés
12. § Ez a határozat a kihirdetését követő napon lép hatályba, mellyel egyidejűleg a Juhász Andor-díjról szóló 2/2012. (III. 24.) számú OBT határozat és az azt módosító 27/2016. (III. 8.) OBT határozat hatályát veszti.